LV Eiropas Savienības Oficiālais Vēstnesis C 95/34

Pieteikuma publikācija saskaņā ar 8. panta 2. punktu Padomes Regulā (EK) Nr. 509/2006 par lauksaimniecības produktiem un pārtikas produktiem kā garantētām tradicionālām īpatnībām

2010/C 95/09

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 509/2006 9. pantam (1). Komisijai jāsaņem paziņojumi par iebildumiem sešu mēnešu laikā no šīs publikācijas dienas.

PIETEIKUMS GTĪ REĢISTRĀCIJAI

PADOMES REGULA (EK) Nr. 509/2006

“SPIŠSKÉ PÁRKY”

EK Nr.: SK-TSG-0007-0051-18.01.2007

1. Pieteikuma iesniedzējas grupas nosaukums un adrese:

Nosaukums: Slovenský zväz spracovateľov mäsa Adrese: Kukučínova 22 831 03 Bratislava SLOVENSKO/SLOVAKIA Tālr. +421 255565162 Fakss +421 255565162 E-pasts: slovmaso@slovmaso.sk

Nosaukums: Český svaz zpracovatelů masa Adrese: Libušská 319 142 00 Praha 4 – Písnice ČESKÁ REPUBLIKA Tālr. +420 244092404 Fakss +420 244092405 E-pasts: reditel@cszm.cz

2. Dalībvalsts vai trešā valsts:

Slovākija

Čehija

3. Produkta specifikācija:

3.1. Reģistrējamais(-ie) nosaukums(-i):

“Spišské párky” (slovāku un čehu valodā)

3.2. Vai nosaukums:

ir specifisks pats par sevi  izsaka lauksaimniecības produkta vai pārtikas produkta specifiskās iezīmes

Nosaukums “Spišské párky” ir specifisks pats par sevi, tas ir plaši lietots un labi pazīstams gan Slovākijā, gan Čehijā, tam ir senas tradīcijas un laba reputācija, un tas attiecas uz “párky” desiņu īpašo paveidu.

3.3. Vai ir lūgta nosaukuma rezervēšana atbilstīgi Regulas (EK) Nr. 509/2006 13. panta 2. punktam:

Reģistrācija ar nosaukuma rezervēšanu  Reģistrācija bez nosaukuma rezervēšanas

3.4. Produkta veids:

1.2. grupa. Gaļas produkti (vārīti, sālīti, kūpināti u. c.).

3.5. Tā lauksaimniecības produkta vai pārtikas produkta apraksts, uz kuru attiecas nosaukums atbilstīgi 3.1. punktam:

“Spišské párky” iepilda aitas zarnas apvalkā ar diametru 24 mm, tās sadala, zarnu savirpinot. Vienas desiņas svars ir aptuveni 50 g. Desiņām ir sārta nokrāsa, kuru tās iegūst no paprikas piedevas, un tām ir viegli pikanta garša.

Fizikālās īpašības

Vairākus metrus gara virtene, kas savirpināta desiņās.

Ķīmiskās īpašības

tauku saturs: nepārsniedz 24 % ± 4 %;

sāls saturs: nepārsniedz 2 % ± 0,4 %;

muskuļu olbaltumu saturs vismaz 10 % no svara.

Organoleptiskās īpašības

— izskats un krāsa: viengabalains produkts, kas iepildīts aitas zarnas apvalkā ar diametru līdz 24 mm un sadalīts pa posmiem, savirpinot zarnu, lai iegūtu atsevišķas desiņas; produkta virsma gluda vai nedaudz grubuļaina, brūni-oranžā krāsā, spīdīga vai matēta,

— sagriežot desiņai: ir sārta nokrāsa, ko tā iegūst no paprikas, ir atļauta nelielu kolagēna daļiņu klātbūtne,

— smarža un garša: patīkams tikko kūpinātas gaļas aromāts, garša nedaudz asa, pietiekami sāļa, uzsildot desiņas ir sulīgas,

— konsistence: maiga līdz blīva.

3.6. Tā lauksaimniecības produkta vai pārtikas produkta ražošanas metodes apraksts, uz kuru attiecas nosaukums atbilstīgi 3.1. punktam:

“Spišské párky” ražošanai izmanto svaigu liellopu gaļu, kuras tauku saturs nepārsniedz 10 %, svaigu cūkgaļu ar tauku saturu līdz 10 %, svaigu cūkgaļu ar tauku saturu līdz 50 %, cūkas ādiņas, dzeramo ūdeni, nitrītsāls maisījumu, malto saldo papriku (100 ASTA), malto aso papriku, polifosfātus E 450 un E 451 (3 g/kg, izsakot ar P2O5), askorbīnskābi E 300 (0,5 g/kg) un aitas zarnas (apvalkiem).

Lai pagatavotu 100 kg “Spišské párky” produkta, izmanto šādas izejvielas:

— liellopu gaļa ar tauku saturu līdz 10 % 21,2 kg — cūkgaļa ar tauku saturu līdz 10 % 21,0 kg — cūkgaļa ar tauku saturu līdz 50 % 38,0 kg — cūkas ādiņas 12,0 kg — dzeramais ūdens 21,0 kg — Nitrītsāls maisījums (gaļas sālīšanai) 2,1 kg — malta saldā paprika (100 ASTA) 0,62 kg — maltā asā paprika 0,62 kg — polifosfāti (E 450 un E 451) 0,30 kg — askorbīnskābe (E 300) 0,05 kg — apvalks – aitas zarna.

Tehnoloģija

Liellopu gaļu un cūkgaļu vispirms sagriež un tad vai nu smalki samaļ ar gaļasmašīnu vai smalki sasmalcina smalcinātājā. Pievieno cūkgaļas ādiņas un visas sastāvdaļas samaisa smalkas konsistences viendabīgā masā. Pēc tam pievieno malto saldo papriku un malto aso papriku un nitrītsāls maisījumu, ieskaitot piedevas (polifosfātus E 450 un E 451 un askorbīnskābi E 300). Šo maisījumu pilda aitas zarnas apvalkā, kura diametrs ir līdz 24 mm. Desiņas veido, savirpinot apvalku tā, lai katrs virtenes posms svērtu aptuveni 50 g. Gatavos produktus nepārtrauktā virtenē iekarina rāmjos, ko ievieto kūpināšanas cehā, kur desiņas žāvē un nokūpina. Desiņas kūpina karstos dūmos aptuveni 68 °C temperatūrā ne ilgāk kā 45 minūtes. Nokūpinātās desiņas pēc tam termiski apstrādā 71–76 °C temperatūrā, līdz temperatūra desiņas iekšienē sasniedz 70 °C atzīmi. Šāda temperatūra jāsaglabā produkta vidusdaļā vismaz 10 minūtes. Pēc termiskās apstrādes desiņas apslaka ar aukstu ūdeni un atstāj lēnām atdzist, līdz desiņas vidusdaļas temperatūra noslīd līdz + 4 °C.

3.7. Lauksaimniecības produkta vai pārtikas produkta specifiskums:

“Spišské párky” desiņu specifiskās īpašības veido šādi faktori:

— sastāvs un izmantoto sastāvdaļu un piedevu proporcijas,

— viendabīgās masas smalkā konsistence,

— iepildīšana aitas zarnas apvalkos,

— desiņu fizikālās, ķīmiskās un organoleptiskās īpašības.

Sastāvs un izmantoto sastāvdaļu un piedevu proporcijas, viendabīgās masas smalkā konsistence

“Spišské párky” īpašo raksturu veido izmantotās sastāvdaļas saskaņā ar senu receptūru, proti, liellopu un cūkas gaļa kopā ar cūkas ādiņām ir pārstrādāta smalkā viendabīgā masā, kas manāmi atšķiras no citu desiņu masas. Par specifisku iezīmi uzskatāma arī maltas saldās un asās paprikas pievienošana, kā norādīts receptē.

Aitas zarnas apvalku izmantošana

Vēl viena “Spišské párky” desiņu īpatnība ir aitas zarnas apvalki, kas padara šīs desiņas vizuāli skaidri atpazīstamas salīdzinājumā ar citām desiņām.

Fizikāli ķīmiskās un organoleptiskās īpašības

Visu specifikācijā aprakstīto ražošanas posmu stingra ievērošana nodrošina produktam tā neatkārtojamo smaržu un garšu.

Termiskā apstrāde pirms lietošanas uzturā ir vēl viena šo desiņu iezīme. Ūdens, kurā vārās desiņas, nedrīkst sasniegt vārīšanās punktu, jo tad dabīgais apvalks var pārplīst. Ja tas notiks, produkts var zaudēt tam raksturīgo sulīgumu. “Spišské párky” desiņu raksturīgās īpašības pēc termiskās apstrādes ir to sulīgums un maigi pikantā paprikas garša. “Spišské párky” ražošanā izmantoto sastāvdaļu precīzi definētās proporcijas nodrošina kraukšķīgumu, ko nepārprotami apliecina skaņa, kura rodas, desiņas pārlaužot vai sakožot.

3.8. Lauksaimniecības produkta vai pārtikas produkta tradicionālais raksturs:

“Spišské párky” ražošanas tradīcijas Slovākijā pastāv jau vairāk nekā simts gadu. Pirmās liecības par tām ir atrodamas kopš laika, kad vietējam Spišské Podhradie miesniekam vārdā Štefan Varsányi radās ideja izmantot izdevību, ko radīja Spiš pils rīkotie gadatirgi, kuros bieži viesi bija Ungārijas dižciltīgie ļaudis. Viņš sāka pārdot “Spišské párky” šajos gadatirgos kā īpašu produktu. Viņa recepte, kurā neiztrūkstoša sastāvdaļa bija garšvielu maisījums ar saldās un asās paprikas piedevu, izrādījās ļoti veiksmīga, jo pēc neilga laika šo desiņu tirdzniecība izplatījās arī Ungārijā un Polijā.

“Spišské párky” eksportu turklāt veicināja uzbūvētais Košice-Bohumín dzelzceš un tā līnijas uz Spišské Vlachy un Spišské Podhradie. Agri no rīta desiņas iepakoja īpašās kastēs un ar pirmo rīta vilcienu no Spišské Podhradie veda tālāk, lai jau pusdienlaikā tās varētu baudīt Budapeštas gardēži (František Žifčák – Kronika mesta Spišské Podhradie slovom i obrazom, Mesto Spišské Podhradie, 1988).

Arī pazīstamā slovāku rakstnieka Emo Bohúň rindās lasāms ar desiņām saistītais apraksts: “Spišské párky bija nešpetnas un ne reizi vien lika to ēdājiem justies neveikli. Tās nebija iespējams ēst ar nazi un dakšu vai pārlauzt uz pusēm kā citas līdzīgas desiņas (viršle). Tās bija jāpaņem ar pirkstiem, jāieliek mutē un pirms nokošanas cieši jāapņem ar lūpām, jo desiņas bija tik sulīgas, ka, ja tās pārlauztu uz pusēm, sagrieztu vai iedurtu tajās dakšiņu, tad zem apvalka esošā un pēc paprikas garšojošā sarkanā sula šķīstu uz visām pusēm un lidotu simts metru augstumā. Šīs desiņas lieti noderētu ugunsdzēsējiem kā šļūtenes vai ugunsdzēšamie aparāti.” (Žáry, Štefan: Zlatoústi rozprávači. Bratislava: Slovenský spisovateľ, 1984).

Bez jau pieminētā Štefan Varsányi līdz 1938. gadam vēl bija zināmi šādi “Spišské párky” ražotāji: Grieger un Blaško no Spišské Podhradie, Slavkovský no Spišské Vlachy un Schretter, Schmiedt, Patrilla un Lešňák no Levoča. 1940. gados Spišské Podhradie pilsētiņā bija tradīcija ceturtdienās rīkot vietēja mēroga “cūkgaļas tirgu”. Kad tirgus diena bija izdevusies, pircēji un pārdevēji mēdza pulcēties pie galdiem tavernās, kuras piederēja gaļas kūpinājumus tirgojošiem miesniekiem, un pasūtīt “viršle”, jo “Spišské párky” bija labi pazīstamas jau tajā laikā. Šīs desiņas varēja nopirkt katrā dzelzceļa stacijā. Tiklīdz vilciens apstājās, tā kāds pilnā balsī sauca: “Spišské pááááááááááááárky, viršle, viršličky …!” (“Viršle, viršličky, spišské …”, laikraksts “SME”, Bratislava: Petit Press, 1996. gada 7. septembris, 7. lpp.).

“Spišské párky” desiņām ir laba slava ne tikai Spiš apgabalā, Slovākijā un Čehijā, bet arī citās valstīs (“Viršle, viršličky, spišské …”, laikraksts “SME”, Bratislava: Petit Press, 1996. gada 7. septembris, 7. lpp.). Starp šo desiņu cienītājiem var minēt prezidentu Tomāšu Gariku Masariku un grāfu Albín Csáky, kas bija Ungārijas parlamenta augšpalātas priekšsēdētājs un izglītības un kultūras ministrs. Šis ietekmīgais vīrs panāca, ka “Spišské párky” desiņas tika pasniegtas Ungārijas ministru kabineta sanāksmju laikā (http://www.internet.sk/mediakurier/cei/44.htm). “Spišské párky” desiņas bija un joprojām ir Čehijas krogu piedāvāto ēdienu sortimentā (http://www.inzine.sk/article.asp?art=4214 – Pišťanek Peter: Ako som kupoval zámok. Zámockým pánom rýchlo ľahko a rýchlo, 2000. gada 26. oktobris). Tās bija neatņemama sastāvdaļa darba svētku svinībās (“Uprš aný Prvý máj na košickom sídlisku železiarov”, laikraksts “SME”, Bratislava: Petit Press, 1997. gada 2. maijs, 1. lpp.) un dažādos gadatirgos, tādos kā Spišská Nová Ves pilsētā rīkotais tautas amatnieku gadatirgus (Trh ľudových remesiel), kurā bez “Spišské párky” desiņām tika prezentēts nu jau gandrīz aizmirsts, bet ar atjautību izgudrots trauks desiņu servēšanai. Šis trauks bija veidots no māla un tam bija dubulta pamatne verdošam ūdenim, lai desiņas ilgāku laiku būtu karstas (“Česť spišských remeselníkov zachraňovali Košičania na stoloch”, laikraksts “SME”, Bratislava: Petit Press, 1997. gada 23. septembris, 1. lpp.).

Pēc Otrā pasaules kara standartizācijas un tradicionālās kvalitātes saglabāšanas nolūkos tika pieņemts visā Čehijā piemērojams standarts, kurā noteica sastāvdaļu saturu un aprakstīja ražošanas metodi. (Pārtikas rūpniecības ministrijas 1954. gada 8. septembrī pieņemtais kvalitātes standarts TP).

No vēsturiskiem ierakstiem top skaidrs, ka produkta recepte pakāpeniski nedaudz mainījās, jo desiņu ražošanā sāka izmantot arī liellopu gaļu; tas nemainīja produkta būtību vai lietošanu – gluži pretēji, šāds sastāvdaļu savienojums uzlaboja produkta garšu (ÚNK 57 7260, 1964. gads).

Produkta raksturīgā īpašība ir sulīgums, kas izpaužas pēc produkta termiskās apstrādes, un maigi pikantā garša, ko tam dod paprika. Šo recepti “Spišské párky” ražotāji izmanto vēl šobaltdien (CSN 57 71 34, 1977. gads, un vēlāk STN 57 71 34).

“Spišské párky” tradicionāli iepilda dabīgā aitas zarnas apvalkā (miesnieks Štefan Varsányi, Pārtikas rūpniecības ministrijas 1954. gada 8. septembrī pieņemtais kvalitātes standarts TP), kas salīdzinājumā ar citu dzīvnieku zarnu apvalkiem ir ļoti plīstošs. Desiņām ir laba slava ne tikai Slovākijā un Čehijā, bet arī citās valstīs.

3.9. Prasību minimums un procedūras specifisko iezīmju pārbaudei:

Obligātās pārbaudes ir šādas:

— precīza norādīto liellopu gaļas, cūkgaļas un cūkas ādiņu proporciju ievērošana; “Spišské párky” desiņu ražošanai nepieciešams uzraudzīt liellopu gaļas un cūkgaļas sagatavošanu, kas ietver sastāvdaļu atlasi pareizā daudzumā, ievērojot prasības par tauku saturu,

— pārbaudes attiecībā uz cūkas ādiņu pievienošanu,

— viendabīgās masas konsistences smalkuma pārbaudes; masas viendabīgumu un konsistences smalkumu nosaka vizuāli un ar tausti,

— precīza norādīto saldās un asās maltās sarkanās paprikas proporciju ievērošana (krāsas intensitāte 100 ASTA); pārbauda, vai ir pievienots pareizs sastāvdaļu maltās saldās paprikas (100 ASTA) un maltās asās paprikas, nitrītsāls maisījuma, kā arī piedevu (polifosfātu E 450 un E 451 un askorbīnskābes E 300) un ūdens daudzums,

— aitas zarnu izmantošanas pārbaudes, pamatojoties uz piegādātāja pavadzīmēm,

— galaprodukta organoleptisko īpašību pārbaudes (izskats un krāsa, sagrieztas desiņas izskats un krāsa, konsistence, smarža un garša); šīs pārbaudes ražošanas procesa beigās veic vizuāli un ar sensorisko metodi, lai pārliecinātos par atbilstību specifikācijas 3.5. punktā norādītajām īpašībām,

— galaprodukta fizikālo un ķīmisko īpašību pārbaudes: aitas zarnas maksimālais diametrs un viena desiņu virtenes posma svars; vērtībām jāatbilst lielumiem, kas noteikti specifikācijas 3.5. punktā.

Pārbaudes, kuras īsteno specifikācijas ievērošanas pārbaudes iestāde vai institūcija, veic reizi gadā.

4. Iestādes vai institūcijas, kuras pārbauda atbilstību produkta specifikācijai:

4.1. Nosaukums un adrese:

Iestādes jeb struktūras, kuras pārbauda atbilstību produkta specifikācijai Slovākijā.

Nosaukums: BEL/NOVAMANN International, s r.o. Adrese: Továrenská 14 815 71 Bratislava P.O. BOX 11 820 04 Bratislava 24 SLOVENSKO/SLOVAKIA Tālr. +421 250213376 E-pasts: tomas.ducho@ba.bel.sk

 Publiska Privāta

Nosaukums: Štátna veterinárna a potravinová správa SR Adrese: Botanická 17 842 13 Bratislava SLOVENSKO/SLOVAKIA Tālr. +421 260257427 E-pasts: buchlerova@svssr.sk

Publiska  Privāta

Iestādes jeb struktūras, kuras pārbauda atbilstību produkta specifikācijai Čehijā:

Nosaukums: Státní zemědělská a potravinářská inspekce Adrese: Kvetná 15 603 00 Brno ČESKÁ REPUBLIKA Tālr. +420 543540111 E-pasts: sekret.oklc@szpi.gov.cz

Publiska  Privāta

Nosaukums: Státní veterinární správa ČR Adrese: Slezská 7 120 00 Praha 2 ČESKÁ REPUBLIKA Tālr. +420 227010137 E-pasts: hygi@svscr.cz

Publiska  Privāta

4.2. Iestādes vai institūcijas konkrētie uzdevumi:

— struktūra jeb iestāde, kura pārbauda atbilstību produkta specifikācijai Slovākijā un Čehijā,

— norādīto pārbaudes iestāžu kompetencē ir pārbaudīt specifikāciju kopumā.

(1) OV L 93, 31.3.2006., 12. lpp.